PRECHA ราคาวิ่งผิดหูผิดตา.!?
ต๊กกะใจหม๊ดเลย..!! จู่ ๆ หุ้นบริษัท ปรีชากรุ๊ป จำกัด (มหาชน) หรือ PRECHA ที่ปกติแทบไม่มีวอลุ่มเทรด ซื้อขายกันวันละไม่กี่ล้านบาท บางวันเป็นหลักแสนบาทเสียด้วยซ้ำ กลับมีมูลค่าการซื้อขายหนาแน่นผิดหูผิดตา ปาไปตั้ง 200 ล้านบาทเลยทีเดียว
24 มี.ค. 2565

ต๊กกะใจหม๊ดเลย..!! จู่ ๆ หุ้นบริษัท ปรีชากรุ๊ป จำกัด (มหาชน) หรือ PRECHA ที่ปกติแทบไม่มีวอลุ่มเทรด ซื้อขายกันวันละไม่กี่ล้านบาท บางวันเป็นหลักแสนบาทเสียด้วยซ้ำ กลับมีมูลค่าการซื้อขายหนาแน่นผิดหูผิดตา ปาไปตั้ง 200 ล้านบาทเลยทีเดียว
ในแง่ราคาก็วิ่งกระจุยกระจายปรับขึ้น 5 วันรวด จนทะลุ 2 บาทเรียบร้อยโรงเรียนจีนไปแล้ว เรียกว่าราคาร้อนฉ่า จนกระทั่งตลาดหลักทรัพย์ฯ ต้องจับขังคุกแคชบาลานซ์แดน 1 ตั้งแต่วันที่ 23 มี.ค. ถึง 12 เม.ย. 2565 เลยดับร้อนหุ้นซิ่งไปได้บ้าง
เอ๊ะ…ว่าแต่หุ้น PRECHA กลับมาซ่าเพราะอะไรกันน้อ..?
จะว่าเป็นการเข้ามาเก็งกำไรงบดี ก็ไม่น่าจะใช่…เพราะ PRECHA มีสถานะขาดทุนซ้ำซากมาหลายปีดีดักแล้ว โดยงบงวดปี 2564 ขาดทุนเพิ่มเป็น 43 ล้านบาท จากปี 2563 ที่มีขาดทุน 18 ล้านบาท ส่วนรายได้รวมในปี 2564 เหลือแค่ 65 ล้านบาท ลดลงจากปี 2563 ที่เคยมีรายได้รวม 84 ล้านบาท
เข้าทำนองทั้งรายได้และกำไรหดหายไปเรื่อย ๆ…
ครั้นหวังว่า จะเห็น PRECHA เทิร์นอะราวด์เร็ว ๆ นี้ ก็ปิดประตูตายไปเลย เพราะในช่วงหลายปีที่ผ่านมาแทบไม่เห็นการเปิดตัวโครงการใหม่เลย…ในขณะที่อสังหาริมทรัพย์เจ้าอื่น ๆ เปิดตัวโครงการใหม่กันโครมคราม แต่ PRECHA เงียบเป็นเป่าสาก…ไม่มีเลยเจ้าค่ะ..!!
เรียกว่า ที่อยู่ได้ทุกวันนี้เป็นการกินบุญเก่าล้วน ๆ จากรายได้ประจำ เช่น อาคารสำนักงานให้เช่า คอนโดฯ ให้เช่า เท่านั้น
ซึ่งถ้าเป็นอย่างนี้ต่อไป ก็ไม่ต่างกับการรอวันตายแหง ๆ..!!
อ้อ…จะเห็นข่าวคราวความเคลื่อนไหวก็แค่ การเปิดตัวทีมผู้บริหารชุดใหม่ 3 คน มาเสริมทัพ นำโดย รศ.ดร.สมเจตน์ ทิณพงษ์ เข้ามานั่งประธานกรรมการบริหาร ซึ่งเป็นอดีตประธานกรรมการนวัตกรรมแห่งชาติ สำนักงานนวัตกรรมแห่งชาติ ผู้ว่าการการนิคมอุตสาหกรรมแห่งประเทศไทย กรรมการผู้จัดการใหญ่สนามบินสุวรรณภูมิ และประธานกรรมการบริหาร สำนักงานพัฒนาเทคโนโลยี อวกาศและภูมิสารสนเทศ (องค์การมหาชน)
และที่ปรึกษากรรมการบริษัทอีก 2 คนได้แก่ “ยุทธนา หยิมการุณ” อดีตอธิบดีกรมธนารักษ์ รองปลัดกระทรวงการคลัง ผู้ตรวจการกระทรวงการคลัง ประธานคณะกรรมการ ธนาคารอาคารสงเคราะห์ ประธานกรรมการ บริษัท ธนารักษ์พัฒนาสินทรัพย์ จำกัด และ “วิลาวัลย์ วีระกุล” ที่ปรึกษาพิเศษด้านประเมินราคาทรัพย์สิน กรมธนารักษ์ อดีตรองอธิบดีกรมธนารักษ์ กระทรวงการคลัง และที่ปรึกษาด้านพัฒนาอสังหาริมทรัพย์ กรมธนารักษ์
รวมทั้งมีแผนจะเปิดตัวโครงการบ้านพักตากอากาศเขาใหญ่-ปากช่อง และโครงการทำเลดีในพื้นที่กรุงเทพมหานคร ทั้งอาคารสำนักงาน ทาวน์โฮมสไตล์บ้านเดี่ยว โฮมออฟฟิศ โครงการปรีชา ราม 3 ราษฎร์พัฒนา พร้อมอยู่ในปี 2565 นี้
แต่ก็เป็นข่าวไปตั้งแต่ปีมะโว้แล้วนะ (ต้นเดือน ก.พ. 2565)…ไม่น่าจะใช่สาเหตุที่ทำให้หุ้นวิ่งแรงแซงทางโค้งเอาช่วงนี้…ว่าป๊ะล่ะ
เอาเป็นว่า อะไรคือสาเหตุที่ทำให้หุ้น PRECHA วิ่งแรงเว่อร์วังอลังการนั้น…อันนี้หนูไม่รู้จริงจริ๊งงง…
แต่ที่พอรู้น่าจะมีคนตายเกลื่อนกับปรากฏการณ์นี้แหละ…ดูออก..!?
…อิ อิ อิ…